


Agoriad 

Damcaniaeth addysgeg a ddatblygwyd gan (Tripp 1993) yw’r gallu i ddadansoddi digwyddiad critigol. Trwy hynny, gall addygwr myfyrio ar sefyllfaoedd addysgeg amrywiol ‘y digwyddiad beirniadol’ er mwyn eu cynorthwyo i ddatblygu ac ehangu eu harferion proffesiynol.

Yn sicr, rhywbeth a gellir ei ddiffinio mewn sawl ffordd yw digwyddiad critigol. Diffinia rhai megis (Soini 2012) ddigwyddiad critigol fel digwyddiadau neu sefyllfaoedd o fewn y dosbarth a brofwyd gan ddysgwyr, a hynny trwy enghreifftiau o ddysgu effeithiol, eithriadol neu wedi’u cynllunio’n bersonol i anghenion unigolyn. Ar y llaw arall, dadleua (Farrell 2008) mai ystyr digwyddiad critigol yw digwyddiad o fewn dosbarth na chynlluniwyd ar ei gyfer. Er y farn uchod, dadleua (Tripp, 2011, t.8) bod digwyddiad critigol mewn ffordd yn ddehongliad ac felly’n amrywio mewn arwyddocâd o berson i berson. Rhywbeth sydd yn cael ei greu felly yn ôl Tripp yw digwyddiad critigol, er bod modd ystyried dilysrwydd y ddwy farn. Yn debyg i raddau i waith Tripp, dywed (Calderhead 1989) bod modd defnyddio digwyddiad critigol i adfyfyrio ar weithredoedd yr unigolyn er mwyn eu datblygu. Er y tuedd, ym myd addysg nid oes angen i ddigwyddiad critigol i fod yn ddigwyddiad mawr a negyddol megis rheoli ymddygiad, er dyma sut yn aml y cyfeiriwn at ddigwyddiad critigol (Brandenburg, 2021, t 17). Trwy ddadansoddi’r digwyddiadau yma, mae addysgwyr yn medru dadansoddi momentau a straeon beirniadol sy’n darparu’r cyfleoedd i ddatrys problemau cysyniadol (Cobb, 2011). 

Amlinella adolygiad o’r llenyddiaeth rhai meysydd allweddol er mwyn deall perthnasedd y digwyddiad o dan sylw. Af ati i gynnig myfyrdodau fy hun ar sut y gallaf ddefnyddio’r ymarfer o fewn fy addysgeg yn y dyfodol. Ar ôl ei werthuso, byddai digwyddiad critigol o'r fath yn ddefnyddiol wrth gynllunio'r camau nesaf i geisio osgoi'r math hwn o agwedd o fewn y dosbarth.

Yn yr astudiaeth achos yma, gwelwn ddefnydd o wahaniaethu ar waith o fewn y dosbarth, a hynny trwy ddefnydd o dasgau ‘aur, arian ac efydd’. Rhoddwyd felly cyfle i ddisgyblion i ddewis a dethol tasgau yn ôl eu cred yn eu gallu eu hun. Nod yr astudiaeth hon felly yw amlinellu defnydd effeithiol o wahaniaethu o fewn dosbarth gan ystyried y camau addysgu nesaf. Âf ati felly yn yr ymcwhiliad i werthuso’n feirniadol rôl gwahaniaethu ar ddysgwyr a’i effaith ar hunanhyder dysgwr mewn pwnc sydd yn gysylltiedig â lles emosiynol. 

Cyd-destun yr ysgol 

Cynhaliwyd yr arsylwad a neilltiuwyd o fewn ysgol uwchradd cyfrwng Cymraeg yn Awdurdod Lleol Rhondda Cynon Taf. Dyma ysgol gydol-oes gyda 17 o ddisgyblion rhwng tair a deunaw ar y gofrestr. Nad oes modd bod yn sicr nifer y rhai sydd gydag ADY.

O fewn y dosbarth o dan sylw, bu 8 o fechgyn a 7 o ferched gan ei gwneud felly yn gymharol hafal o ran rhyw. Dyma dosbarth Mathemateg cymysg ei gallu (sy’n nodweddiadol iawn o ddosbarth o’r fath o fewn yr ysgol) gan felly pwysleisio’r angen i wahaniaethu ar sail tasg a chyfarwyddiadau. 

Adolygiad llenyddiaeth 

Cyniga’r digwyddiad critigol ag amlinellir uchod amryw o lwybrau ymchwil i ddatblygu ymarferion dysgu ac ymchwil ymhellach a gellir eu cysylltu a’u trafod mewn adolygiad o lenyddiaeth. Un pwnc âg amlygir ei hun o fewn yr astudiaeth achos oedd defnydd cyson o wahaniaethu a’r effaith cafodd ar ddysgwyr. Ffocysa’r adolygiad hwn felly ar ddamcaniaethau ynglŷn â defnydd effeithiol o wahaniaethu o fewn addysgeg a’u heffeithiau amrywiol gydag ystyriaeth ar effaith y dull ar les emosiynol unigolyn gan werthuso’r dull addysgeg yn feirniadol.

Dull cyfarwyddiadol o fewn yr ystafell ddosbarth yw gwahaniaethu sy’n anelu at ddiwallu anghenion amrywiol myfyrwyr trwy addasu cynnwys, proses ac o bryd i’w gilydd cynnyrch y dysgu a hynny er mwyn sicrhau bod dysgwyr yn cyrraedd eu potensial llawn. (Heacox., 2002; Munro, J., 2012; Burkett, J., 2013). Penderfyniad a gallu’r disgybl sydd wrth wraidd felly’r dewis o strategaeth i wahaniaethu yn yr achos yma. Yn debyg, gellir diffinio gwahaniaethu fel dull o addysgu lle caiff athrawon addasu’r cwricwla, dulliau addysgu, adnoddau, tasgau addysgu a chynnyrch disgyblion yn rhagweithiol er mwyn ceisio mynd i’r afael ag anghenion amrywiol unigolion a grwpiau bach o fewn y dosbarth (Tomlinson et al., 2003). Er hyn, anghytuna (Hertberg-Davis, 2009) gan nodi yn aml ceir wahaniaethu ei gam-ddefnyddio fel modd o sgaffaldio ar gyfer dysgwyr gwan yn hytrach na strategaeth i sicrhau hygyredd tasg i bawb. Wrth ystyried yr uchod felly y syniad o unigolrwyddau dysgwyr ymhob rhan o’u dysgu sydd wrth wraidd y syniad o wahaniaethu. Pwysleisia (Heacox, 2002.; Tomlinson, 1999) y syniadaeth uchod gan nodi pwysigrwydd parchu’r amrywiaeth o gefndiroedd, diddordebau, anghenion sydd gan ddisgyblion a thrwy hynny’n unig y mae modd creu awyrgylch dysgu ffyniedig. Yn wahanol, dadleua (Terwell, 2005) y dylai fod yn dechneg ar gyfer segmentu dysgwyr, nid fel unigolion, ond yn seiliedig ar allu o gymharu â'u cyfoedion. Credaf yma fod cyfuniad o’r ddau farn yn ddilys gan o bosib bydd angen gwahaniaethu yn ôl grwpiau tebyg gallu er enghraifft ond mae angen ystyried yr unigolion yn eich dosbarth i weithredu hyn yn effeithiol. 

Mae gan y defnydd o gyfarwyddyd a thasgau gwahaniaethol y potensial i greu ystafelloedd dosbarth mwy cynhwysol ac effeithiol sy'n ystyried anghenion dysgu'r holl fyfyrwyr. Fel y soniwyd eisoes, gyda dosbarthiadau cymysg eu gallu bu rhaid sicrhau bod y rheini a gallu uchel yn y pwnc yn cael eu hymestyn a chynnal eu diddordeb yn ogystal â sicrhau nad ydy’r dasg yn rhy heriol i’r rheini sydd yn is eu gallu. Cefnoga’r syniad yma o wahaniaethu gwersi nid yn unig ar gyfer y rhai is eu gallu gan (Gershon, 2013, t 13.; Passow, 1962.; Kaplan, 1986.; Tomlinson.; 1999, Rogers, 1993.; Ward.; 1980.; Tieso, 2005). Cytuna (Tomlinson, 2002) gan nodi mae myfyrwyr sydd yr un oedran yn amrywio yn eu parodrwydd i ddysgu, eu diddordebau, eu harddulliau dysgu, eu profiadau a'u hamgylchiadau bywyd gan felly annog i’r addysgwr i feddwl am ei ddosbarthiadau fel unigolion yn hytrach na grŵp a’r angen iddynt i wahaniaethu’n effeithiol trwy gydol y wers. 

Heb amheuaeth, ceir gryfderau a gwendidau gyda phob strategaeth dysgu, credaf y gall gwahaniaethu cael effaith cadarnhaol ar ddosbarth ond ei fod yn cael ei gyflwyno a’i ddefnyddio yn y ffordd sy’n cyrraedd anghenion y dosbarth unigryw yna. Dengys ymchwil bod addysgu gwahaniaethol yn ddull effeithiol o addysgu sy’n cefnogi pob disgybl er gwaethaf eu gallu i feithrin gwybodaeth newydd o fewn gwersi lle caiff ddisgyblion eu grwpio’n barhoadol, i gynnal eu hymgysylltiad gweithredol mewn ymarfer addysgu yn ogystal â meithrin eu hunan-barch ac o ganlyniad eu hunanhyder o fewn amgylchedd dysgu (Tomlinson, 1999). Er hyn, anghytunaf i raddau gyda’r safbwynt uchod yn ei gyfanrwydd. Anghytuna (Eaton J, 2022) gyda’r uchod i raddau gan ystyried y ffaith y gall y defnydd o wahaniaethu’n barhaol o ran tasgau ac i raddau gwahaniaethu yn ôl y wybodaeth a darparir effeithio ar gyflawniad disgyblion o fewn gwersi. Er enghraifft, mae’n bosib wedyn i ddisgyblion MAT dewis y tasgau gwahaniaethol ‘haws’ ga neu bod yn cymryd llai o amser ac ymroddiad i gwblhau.

Er y gellid nodi sawl nodwedd a rheswm y tu ôl i wahaniaethu i amryw o ddamcaniaethau megis Bloom a Piaget a noda pwysigrwydd parodrwydd gwybyddol (Nicolopoulou, 1993). Y brif ddamcaniaeth tu ôl i’r syniadaeth o wahaniaethu yn fy marn i ydy damcaniaethau Vygotsky (1978) sydd yn ffocysu’n benodol ar y plentyn fel unigolyn a deilliwyd o gefndiroedd gwahanol yn ogystal â’r amrywiaeth yn ei ddiddordebau a’i anghenion. Yn debyg felly i’r hyn a dywed yn flaenorol, mae angen ystyried y dosbarth fel unigolion er mwyn gwahaniaethu’n effeithiol. Noda Vygotsky pwysigrwydd canolbwyntio ar gyflawniadau academaidd disgyblion er gwaethaf eu cyrhaeddiad yn hytrach nag ar y cwricwlwm (Daniels & Hedegaard, 2011). Cefnoga waith (Gardner, 1993) damcaniaeth Vygotksy wrth iddo gyflwyno ei theori deallusrwydd lluosog (Gardner, 1993, t 56). Cred Gardner mewn addysg sydd yn ffocysu ar yr unigolyn fel canolbwynt ac yn gweithio o’i gwmpas sydd wedi’i thilwro i ddiwallu anghenion pawb er gwaethaf eu gallu dechreuol. 

Credaf ein bod i raddau’n gallu cysylltu yr angen i wahaniaethu i ddamcaniaeth Bronfenbrenner Ecological Systems Theory (1979). Noda (Vasta, 2002, t 222) ddiffiniad Bronfenbrenner ei hun o’i theory gan nodi’r adlewyrchiad agwedd amlddimensiwn honno ar les, wrth ystyried ffactorau dylanwadol ehangach ac amgylcheddau cymdeithasol y gall plentyn fod yn destun iddynt. Yn debyg i wahaniaethu felly, y plentyn yma sy’n ganolog i’w theori ac mae’n boisb caiff rhai o’r ffactorau yma effeithio ar allu plentyn o fewn y dosbarth gan gynyddu’r angen i wahaniaethu. Cytunaf gyda’r ystyriaeth yma er fod unigolion fel Vygotksy a noda mwy o bwyslais ar iaith a rhyngweithiau cymdeithasol dros berthnasoedd mewn ffordd.

Nid oes unrhyw wrthgyferbyniad rhwng cyfarwyddyd effeithiol sy'n seiliedig ar safonau a gwahaniaethu. Dywed y cwricwlwm wrthym beth i'w ddysgu: Mae gwahaniaethu yn dweud wrthym sut (Tomlinson, 2002, t 4), dyma sydd wrth wraidd felly yr angen i wahaniaethu o fewn dosbarthiadau o’r fath. Yn yr achos yma, credaf fod hyn yn bennaf yn wir wrth ystyired effaith gwahaniaethu a thasgau felly sydd yn fwy o fewn cyrhaeddiad unigolion ar eu lles meddyliol a’u hyder er enghraifft.

Mae'r ffordd yr ydym ni fel athrawon yn sgaffaldio eu dysgu academaidd yn ogystal â'u dysgu cymdeithasol/rhyngbersonol tra'n rhoi ymreolaeth resymol iddynt yn allweddol i lwyddiant myfyrwyr o fewn y system addysg. Er nad ydy tacsonomeg Bloom (Bloom, 1956) yn benodol yn ymdrîn â’r syniadaeth o wahaniaethu o fewn addysgeg, gellir ei ddefnyddio er mwyn deall effaith nodweddion megis cefndir diwyllianol a chefndir cymdeithas disgybl (felly effaith bob dim o’i feicrosystem i’w macrosystem) er enghraifft ar y lefel o wahaniaethu a sgaffaldio sydd angen arynt i lwyddo gan greu syniadaeth ac agwedd mwy cyfartal i bob disgybl tuag at ddysgu a chyrhaeddiad (Bloom, 1976, t 17). Cefnoga Bronfenbrenner yr uchod yn ogystal gan nodi’r angen i ystyried amgylchfyd ehangach y dysgwr er mwyn deall ei ddatblygiad (Aubrey et al, 2016, t 117). Bu ffocws yma ar gydweithrediad yr ysgol a’r cartref. 

Er cryfderau tacsonomeg Bloom, aiff rhai ati i gynnig anfanteision ei ddull a hynny gan ystyried yr angen i wahaniaethu disgyblion a thasgau. Dadleua (Huddleston & Urwin, 2002.; McLay et al., 2010) bod gysyniadau Bloom wrth ddefnyddio’i dacsonomeg i ddatblygu dysgu yn y tri pharth gwybyddol, anwyldeb a seicomotor yn seiliedig ar y damcaniaeth y bydd amcanion hierarchaidd yn medru newid ymddygiad a chyrhaeddiad unigolyn. Dadleua rhai bod yr uchod felly’n rhoi gormodedd o straen ar ganlyniadau anhyblyg a gall yn ei dro arwain at dull enbydus a mecanistaidd o ddysgu. 

Gallwn ddadlau bod defnydd o wahaniaethu yn sicrhau bod y wers yn hygyrch i bawb er gwaethaf y ffaith os oedd gan ddysgwr anghenion dysgu ychwanegol (ADY) a’i peidio. 


Yr Astudiaeth Achos

Digwyddodd y digwyddiad o dan sylw a atodir yn atodiad A yn ystod wers Mathemateg i flwyddyn 8. Bu tua 17 o ddisbyblion cymysg eu gallu ac un athrawes yn bresennol gan felly annog y weithred o wahaniaethu. Fel y sonniwyd eisoes y weithred o wahaniaeth ar sail tasg ydy ffocws yr astudiaeth achos. Digwyddodd y digwyddiad critigol tua 30 munud i fewn i’r wers, wedi i’r dosbarth derbyn cryn dipyn o rag arweiniad ac enghreifftiau o asesu ffurfiannol gan yr athrawes trwy ddefnydd o fyrddau gwyn bach (Chen, I et al, 2020). Cyflwynodd yr athrawes y dasg gwahaniaethol gan ddefnyddio’r system graddio yn ôl her y dasg ‘efydd, arian ac aur’ gan ymestyn her y dasg wrth iddynt cyrraedd y tasgau ‘aur’. Yma felly, sicrhaodd yr athrawes nad oedd y tasg wedi’i seilio’n gyfan gwbl at gyrraedd anghenion y dysgwyr canolig, roedd yna opsiwn i herio’r dysgwyr uwch eu gallu yn ogystal â dasgau is eu her. Roedd gan y dysgwyr opsiwn felly i hunan-asesu eu gallu unigol a seilio’r her yn ôl hyn (Heacox, 2002.; Olimov, 2020.; Tomlinson, 2000 t 4). Yma felly, bu’r athrawes yn cyrraedd yn sicrhau ei bod yn cyrraedd un o bedwar dibenion Donaldson wrth annog ei disgyblion i fod yn dysgwyr uchelgeisiol, galluog sydd yn mwynhau datrys problemau mathemategol (Llywodraeth Cymru, 2015). Yn benodol, ffocysaf ar ymateb disgybl A i’r syniad o wahaniaethu a’r effaith cafodd hwn o bosib ar ei hunanhyder er enghraifft (Brandenburg, 2021.; Tomlinson, 2000). 

Roedd yn amlwg nad oedd y defnydd o wahaniaethu yn y ffordd yma yn newydd i’r dosbarth gan ei fod yn gyfarwydd gyda disgwyliadau o ran cyflwyno’r dasg gyda theitl aur, arian neu efydd yn glir yn eu llyfrau. Pwysleisia’r athrawes y syniad yma ymhellach wrth nodi ei fod yn gwneud y fath yma o dasg ymhob wers. Awgryma yma fod gwahaniaethu yn rhan annatod ac yn rhan o arferiad yr athrawes wrth gynllunio tasgau, elfen ag annogir gan (Heacox, 2017.; Taylor, 2017). Dyma felly sydd yn gwneud defnydd o wahaniaethu’n effeithiol. Aeth yr athrawes ati i ateb un o’r cwestiynau llai heriol ‘efydd’ gyda chymorth y dosbarth. Wrth gwblhau’r cwestiwn, lleisiodd disgybl A ei farn gan ddweud bod yr ateb yn un amlwg gan danseilio o bosib maint yr her i eraill. 

Bu disgybl A’n hyderus i gychwyn gan leisio’n ei fod o’r farn nad oedd y tasgau ‘efydd’ yn ei herio’n ddigonol wrth iddi ateb enghraifft o’r cwestiynau llai heriol gyda chymorth y dosbarth. O ganlyniad awgryma’r athrawes iddo symud yn syth ymlaen i geisio cwblhau’r tasgau ‘arian’ oedd ychydig yn fwy heriol. Trwy awgrymu yma i symud ymlaen at y cwestiynau heriol, roedd yr athrawes yma’n sicrhau ei fod yn cadw cymhelliant i gwblhau tasgau disgybl A i fynd. Yn y bôn, gellir dadlau dyma un o brif nodau defnydd o wahaniaethu (Westwood, 2013.; McNamara et al, 1996, t 3.; Tomlinson, 2000). Bu disgybl A yma yn fy marn i yn tanamcangyfrif her y dasg wrth iddo yn ogystal â disgybl B (oedd yn eistedd ar ei bwys ym mlaen y dosbarth). Noda (McNamara et al, 1996, t 3) nad ydy dysgwyr a phlant yn benodol eisiau cael eu gweld yn wahanol neu’n is o ran gallu ac eisiau cyflawni’r hyn mae eu cyd-ddysgwyr yn gwneud gan felly esbonio’r rheswm dros ymateb disgybl A i’r dasg. Esbonnir iddo yma nad oedd pawb yn y dosbarth o bosib yn teimlo’r un ffordd am y dasg ac yn cael anhawster gydag ateb cwestiynau ‘efydd’ gan ei annog i ddechrau gyda thasgau ‘arian’ er mwyn ymestyn yr her. 
Roedd terfyn amser eglur o 10 munud ar y dasg, roedd y dysgwyr felly yn ymwybodol o hyn ac o bosib yn gallu ystyried yr amser wrth benderfynu ar y lefel o her gan gysylltu felly gydag un o’r 12 egwyddor addysgeg (Llywodraeth Cymru, 2023), roedd yr athrawes yma’n annog y dysgwyr i gymryd cyfrifoldeb cynyddol am eu dysgu eu hunain. Yn ogystal, heria’r athrawes y dysgwyr trwy eu hannog i gydnabod pwysigrwydd ymdrech parhaus i fodloni ei disgwyliadau uchel ond cyraeddadwy i bob dysgwr gan felly eu cadw’u parodrwydd i weithio’n uchel (McNamara & Moreton, 1997; Gentry and Owen, 1999; Hertberg-Davis, 2009). 
Yn dilyn ail esboniad bu disgybl B nawr yn hyderus i barhau gyda’r dasg tra roedd disgybl A methu parhau yn annibynol (heb fwy o gymorth). Awgrymodd yr athrawes o flaen y dosbarth cyfan iddo symud i lawr her gan ddechrau gyda thasgau ‘efydd’ gan gynyddu’r posibilrwydd yma ei bod wedi tanseilio hyder y disgybl yn gyhoeddus yn hytrach na trwy sgwrs dawel. Dywed (Kristjansson, 2008.; McNamara et al, 1996, t 3) pe bai dysgwr â lefel hunanhyder isel maent yn fwy tebygol i gyflawni llai. Bu perthynas agos rhwng lefel hunanhyder isel a chyflawniad addysgol isel (Burns, 1982.; Lawrence, 1987), er nad dyma oedd bwriad yr athrawes mae’n bosib cafodd ôl-effaith anfwriadol ar hyder y dysgwr. 


Dulliau Dysgu ac Addysgu 

Yn sicr, i ddysgu grwpiau cymysg eu gallu yn fy marn i mae angen paratoi deunyddiau gwahanol er mwyn gallu cyrraedd anghenion gwahanol y dysgwr gan felly defnyddio’r strategaeth gwahaniaethu ar sail tasg. 

Mae’r defnydd o ddosbarthiadau gallu amrywiol yn effeithiol i raddau gan addysgir y rhan fwyaf o fyfyrwyr uchel eu cyflawniad y rhan fwyaf o'r amser mewn ystafelloedd dosbarth gallu cymysg (Betts, 2004.; Dreeszen, 2009.; White et al, 2003, Ziernwald et al, 2022) gan felly awgrymu’r hyn a’r fath o ddysgu a gwahaniaethu mae dysgwyr yn gyfarwydd gyda, maent yn ymwybodol o’r hyn maent yn medru cyflawni i gymharu gyda’u cyfoedion. Er hyn, mae’r fath yma o ddosbarthiadau yn cynyddu’r angen am dasgau gwahaniaethol er enghraifft gan felly cynyddu’r llwyth gwaith sydd gan athrawon i gwblhau er mwyn cyrraedd anghenion yr unigolion. Dyma gwendid dosbarthiadau gallu cymysg fel y gwelir yn yr astudiaeth achos yn ôl (Tursunboevna, 2022, t 317.; Galton et al, 1980.; Kelly, 1989.; Taylor, 2017) gan felly anghytuno gyda’r uchod.

Wrth ddadansoddi unrhyw wers, pwysig ydy ei hadfyfyrio’n gritigol er lles eich addysgeg, cafodd y weithred o adfyfyrio’n gritigol ei gyflwyno gan ddamcaniaethwyr megis Dewey (1933) hyd at waith dilynol Schön (1983) a’r arwyddocâd sydd ganddynt o fewn sylfaen ymarfer addysgu myfyriol. Yn sicr, cyniga’r digwyddiad critigol cyfle i ddefnyddio sawl fframwaith adfyfyriol megis Dewey (1933) yn y modd lle maent yn cefnogi dysgu adfyfyriol ar sail profiad. Yn ogystal cyniga fframwaith adfyfyriol Brookfield (2005) a’i bedwar lens sy’n effeithiol yn ôl rhai am ei fod yn sicrhau bod addysgwyr yn herio’u rhagdybiaethau ac yn edrych ar y sefyllfa yn gyfannol (Brookfield, 1998). 
Er y gallaf ddefnyddio fframwaith adfyfyrio Gibbs (1988) yn fuddiol wrth strwythuro fy myfyrdodau wedi’r wers ac felly’r canlyniadau dilynol ar gyfer y camau addysgu nesaf. Trwy ddefnyddio’i chwech cam adfyfyriol gan felly dechrau gyda disgrifiad o’r digwydd gan yna ei ddadansoddi ymhellach yn ogystal âg ystyried effaith y digwyddiad ar yr addysgwr (Mathew et al, 2017) er enghraifft, elfen sydd ar ei golled wrth ddefnyddio’r fframweithiau eraill yn fy marn i. Mantais y fframwaith uchod ydy’r ffaith ei fod yn cynnig cyfle i adfyfyrio a’r llwyddiannau’r wers yn hytrach na’r agweddau i’w wella yn unig sydd ond yn medru arwain at leihad yn effaith arfer myfyriol (Gibbs et al, 2005). Trwy weithredu’r chwech cam mae modd i’r addysgwr i lunio cynllun gweithredu er mwyn gosod camau pendant yn eu lle pe bai’r sefyllfa o’r fath yn codi eto yn y dyfodol (Gibbs, 1988 wedi’i ddyfynnu yn Markkanen et al., 2020, t 49). Credaf felly trwy ddefnyddio fframwaith Gibbs mae modd adfyfyrio ar effaith eich gweithredoedd ar bawb gan gynnwys chi eich hun yn hytrach nag ar y dysgwr unigol yn unig. 
Yn debyg i nod y fframwaith adfyfyriol uchod ydy fframwaith Schön (1983) ag awgryma gallu greddfol ymarferwyr sydd wedi'i ddatblygu trwy brofiad. Cyniga fframwaith Gibbs promt er mwyn strwythuro’r adfyfyriad. Er hyn dywed rhai megis Zeichner a Liston (1996) bod y dull yn rhy syml gan annog addysgwyr i ystyried effaith yr ymarfer ar y dysgwyr a’r ymrwymiad tuag at newid a gwneud gwahaniaeth trwy ddefnydd o’u haddysgeg. 
Gan ddefnyddio ail gam adfyfyriol Gibbs sef effaith ar deimladau gallaf mynd ati i i ddadansoddi effaith y strategaeth gwahaniaethol y wers ar y dysgwr a hynny mewn modd critigol. Gall dadansoddi’r teimladau yn sefyllfaoedd o’r fath profi’n hanfodol ar gyfer monitro sefyllfaoedd a allai fod yn niweidiol, os nad ydynt yn cael eu rheoli. Trwy ddadansoddi’r ymdeimlad o’r cychwyn gallwch yna mynd ati i gynllunio tasg sydd naillai yn efelychu’r teimlad neu yn ei osgoi (yn seiliedig ar yr ymateb) (Barrett, 2017.; Stevens, 2021). 

Trwy ddefnyddio’r trydydd cam sef gwerthuso effeithiolrwydd credaf fod yr athrawes wedi defnyddio’r gwahaniaethu ar sail das gyn effeithiol iawn ar y cyfan, roedd y dosbarth yn ei gyfanrwydd ar dasg ac yn hapus i herio’i hun ac roedd anghenion a chwestiynau ychwanegol wedi’u hateb. Er y gall awgrymu’n dawel i ddisgybl A newid her, roedd lefel yr her o efydd i aur yn gyraeddadwy i bawb ac felly wedi’u galluogi i lwyddo yn y wers (McNamara &Moreton, 1997). 

Fel y gwelir yn yr adolygiad llenyddiaeth uchod, ystyrir gwahaniaethu yn lluniad aml-ddimensiwn nad yw'n gysylltiedig âg un diffiniad cyffredin gyda sawl ffordd wahanol o wireddu’r strategaeth o fewn dosbarth. Trwy weithredu addysgeg sydd â’r un esboniad o dasg i ddosbarth cyfan mae modd lleihau ychydig ar y llwyth gwaith gan yna gwahaniaethu ar sail tasg gan felly rhoi’r un dechreuad a chyfle i bawb. Dywed Vygotksy (1972) bod iaith yn elfen sylfaenol i’r broses dysgu gan fod llunio ystyr i’r dasg wrth wraidd unrhyw ystyriaeth o sut mae cyfarwyddid o fewn y dosbarth yn hybu dysgu. Mae siarad felly yn ‘gyfrwng addysgu a dysgu’ ac yn ‘un o’r deunyddiau y mae dysgwr yn llunio ystyr ohono’ (Edwards & Mercer, 1987, t 20).


Trafodaeth

Does dim modd gwadu’r ffaith fod angen sicrhau bod gwahaniaethu yn rhan annatod o addysgeg yn enwedig wrth ystyried natur gymysg dosbarthiadau Dyniaethau er enghraifft. Yr her felly fydd i’w ddefnyddio’n effeithiol mewn ffordd sydd yn medru herio bob dysgwr er gwaethaf eu gallu, rhaid hefyd sicrhau nad ydych yn tanseilio’u hyder a’u cred yn eu gallu yn y pwnc gan felly fy annog i gwestiynu’n aml lefel yr her ar ffordd caiff ei gyflwyno. Yn ganolog i bopeth o fewn addysg ydy’r dysgwr a’r effaith caiff eich penderfyniad ar ddatblygiad a lles yr unigolion o dan eich arweiniad, rhaid felly sicrhau fy mod yn dod i adnabod bob dysgwr o fewn y dosbarth er mwyn gallu cynllunio adnoddau i allugoi ffyniant unigol a thrwy hynny gwahaniaethu’n effeithiol (O’Brien, 1998). 

Mae’r defnydd o ddosbarthiadau grwpiau cymysg yn galluogi dysgwr i gael ail gyfle o fewn y pwnc (Reid et al, 1981, t 25) gan felly rhoi’r un cyfle i bawb i ffynu, er ei fod yn cynyddu’r llwyth gwaith yn y pendraw cawn weld dosbarth sy’n cymryd balchder yn ei waith (Reid et al, 1981). 

Heb amheuaeth, bu tystiolaeth ddigonol y bydd unrhyw system addysgu yn llwyddo dim ond bod yr athrawon sy’n gyfrifol am ei gweithredu yn ymroddedig i’w gwerth ac yn ei defnyddio’n aml o fewn eu haddysgeg (Kelly, 1978, t 4). Wrth weithredu gwahaniaethu o fewn y dosbarth credaf ei fod yn hollbwysig i gynnig dewis i’r dysgwyr boed hynny’n dewis o ran tasg neu o ran canlyniad eu dysgu, a hynny yn sgîl y ffaith bod cynnig cyfle i weithio ar dasgau sy’n galluogi dysgwyr i wireddu eu nodau neu ddiddordebau yn cyfrannu at brofiad myfyrwyr o ymreolaeth wrth ddysgu (Assor, 2002, t 264), yn ogystal â gosod heriau cyraeddadwy i bawb, rhywbeth sydd yn medru eu tanseilio wrth wahaniaethu a lleihau’r her i’r dysgwyr ‘gwan’ yn ôl (Blackburn, 2018).  Trwy annog dysgwyr felly i gymryd cyfrifoldeb dros yr her, byddaf yn gweithredu un o ddibenion y cwricwlwm gan alluogi’r dysgwyr i osod safonnau uchel iddyn nhw eu hunain gan chwilio am heriau (Llywodraeth Cymru, 2015).

Yn ganolog i wahaniaethu effeithiol ydy cydweithrediad a chyfuniadau syniadau addysgwyr (Brighton et al, 2005.; McNamara & Moreton, 1997), pwysig felly wrth ddefnyddio gwahaniaethu o fewn fy addysgeg bydd cydweithio gydag addysgwyr eraill sydd gydag unigolion âg anghenion tebyg o fewn eu dosbarth gan felly gweithredu’r gorau o’r dulliau yn ein gwersi. Ceisiaf wahaniaethu’n gyson o fewn y gwersi felly er mwyn i bawb ymgyfarwyddo gyda’u gallu unigol yn y gobaith y bydd modd cyflawni her uwch yn y dyfodol, daw hynny gydag amser ac amynedd gennyf i a’r dysgwr. 

Wrth ystyried effaith gwahaniaethu ar les emosiynol, pwysig yn fy addysgeg bydd i ystyried effaith y gwahaniaethu bod ar sail tasg neu cyfarwyddid ar les y dysgwr. Yn dilyn profiad disgybl A, hoffwn gynnig cyfleoedd i ddysgwyr herio’u hun gan greu amgylchfyd lle maent yn gyfforddus i wneud camsyniadau. Pwysig yn ogystal bydd ystyried effaith feicrosystemau er enghraifft y dysgwr a’r ffaith ei fod mor anrhagweladwy (Addison, 1992).

Wrth ystyried y camau nesaf ar gyfer fy addysgeg fel darpar athro, credaf y bydd yn angenrheidiol imi ymgyfarwyddo gyda’r dulliau amrywiol o wahaniaethu gan benderfynnu ar y dull mwyaf effeithiol gan ystyried anghenion y dosbarth cyfan nid yn unig yr unigolion âg ADY neu’r disgyblion MAT. Po leiaf abl y lleiaf y mae angen i'r camau cynyddrannol fod. Po fwyaf galluog y dysgwr y mwyaf y gall y bylchau fod ac felly’r lleiaf o gamau sydd angen eu hymgorffori yn y cynllunio, a hynny’n bennaf trwy ddefnyddio adnoddau megis matiau geirfa a chynnig dechreuad i frawddegau i’r disgyblion yna sydd eu hangen, er y bydd y rhain yn medru cynorthwyo pawb yn enwedig wrth gyflwyno unedau newydd.

Casgliad ac Argymhellion

Trwy gyfnod arsylwadol, cofnodwyd a defnyddiwyd digwyddiad penodol ar gyfer yr adlewyrchiad beirniadol pellach gan ddefnyddio methodoleg Tripp (1993) i’w adfyfyrio’n gritigol.  
Rhoddwyd felly’r digwyddiad critigol o dan sylw yn ei gyd-destun gan ddadansoddi ac ymgysylltu â llenyddiaeth academaidd a damcaniaethau addysgeg. Heb amheuaeth, amlyga’r uchod amryw o ddadleuon ynglŷn â’r defnydd o wahaniaethu o fewn dosbarth a’i effeithiau amrywiol ar gyrhaeddiad dysgwyr. Datgela’r ymchwiliad uchod bod manteision glir wrth ddefnyddio gwahaniaethu megis cynyddu cymhelliant y dysgwr pan weithredir yn effeithiol o fewn yr ystafell ddosbarth, er ei fod yn anodd i gyflawni ymhob wers yn ddyddiol o achos natur heterogenaidd rhan helaeth o ddosbarthiadau ysgolion. Fe’i hystyrir yn aml fel modd o sgaffaldio ar gyfer dysgwyr is eu gallu sydd felly yn arwain at amgylchedd dysgu sydd yn dal y dysgwyr eraill rhag eu herio (Herbert-Davis, 2009). Yn sicr felly fe fydd yn rhan hanfodol i ystyried wrth gynllunio a chyflwyno gwersi. 

Rhaid ystyried yn ogystal maint y dosbarth o dan sylw, amser cynllunio, adnoddau er mwyn cymhwyso ac effeithiolrwydd cysoni gwahaniaethu (Taylor, 2017) fel yr awgrymwyd sydd yn cael ei defnyddio gan yr athrawes yn yr astudiaeth uchod. 

Yn sicr, y ffordd ymlaen ydy ymgynghori gydag aelodau staff profiadol ym maes gwahaniaethu gan felly annog cydweithrediad rhwng aelod o staff sydd eisoes wedi gwahaniaethu’n effeithiol yn ogystal â darpar athro sydd â syniadau newydd er mwyn datblygu’r ffordd fwyaf effeithiol. Er hyn, mae methodoleg Gibbs yn ffordd o sicrhau eich bod yn ystyried eich gweithredoedd o safbwynt pawb wrth adfyfyrio’n gritigol gan felly creu cynllun buddiol i bawb wrth gynllunio yn y dyfodol. 

Atodiadau 

Atodiad A

	Dyddiad ac amser, grŵp blwyddyn: 

Dosbarth blwyddyn 8 sydd yn cymysg eu gallu (rhywbeth nodweddiadol o fewn yr ysgol).

31-7-23 (pryd uwchlythodd y fideo i ‘youtube’) tua 12:00 cyn amser cinio. 


	Ble a Phryd:  Cyd-destun yr arsylwi – pwnc/MDPh, cyd-destun cyffredinol yr ystafell ddosbarth

Dyma ddosbarth Mathemateg blwyddyn 8 lle’r oedd ... disgybl ac 1 athrawes yn bresennol. Nid oedd cynorthwydd yn wers. Bu 9 merch ac 8 o fechgyn y bresennol gan wneud y dosbarth yn un weddol bach yn fy marn i. 






	Beth ddigwyddodd: disgrifiad manwl o’r digwyddiad critigol (gorau po fwyaf o fanylder er mwyn gallu cyfeirio ato yn eich gwaith diweddarach) 

Cyflwynodd yr athrawes uned y wers sef gwaith ar yr ‘nfed’ term, rhywbeth roedd y disgyblion yn barod wedi gwneud gwaith ar o fewn gwersi blaenorol. Yn dilyn gwaith cychwynnol ar fyrddau gwyn bach i asesu dealltwriaeth aeth yr athrawes ati i gyflwyno tasgau oedd wedi gwahaniaethu ar sail her hynny yw tasgau ‘efydd, arian ac aur’. Anogodd yr athrawes i bawb dechrau gydag ambell gwestiwn efydd i godi hyder y dysgwyr ac yna symud ymlaen i’r rhai arian ac efydd er mwyn ymestyn eu hun. 

Gofynnodd disgybl am fwy o esboniad ac roedd yr athrawes yn ddigon bodlon i wneud hwn yn unigol gan nad oedd gweddill y dosbarth angen. Yn dilyn yr esboniad nad oedd y disgybl dal yn gyfforddus gyda’r dasg arian ac angen mwy o gymorth felly aeth yr athrawes ati i awgrymu o flaen y dosbarth cyfan nad oedd mewn ffordd yn ddigon da i gwblhau’r dasg yna a’i fod o fudd iddo i symud lawr her. Dyma un ffordd bu’r disgybl yn gallu cymryd gweithredoedd yr athrawes yn yr achos yma.








	Meysydd archwilio posibl: beth yn eich barn chi a allai fod “o dan yr wyneb” yn y digwyddiadau hyn? Pa lwybrau ymchwil gallech chi eu hystyried?

Roedd ymateb disgybl A i’r syniad o wahaniaethu ar dasgau yn un uchel a chadarn gan nodi ei fod yn gweld y dasg yn rhy hawdd ac nad oedd yn cael ei ymestyn yn ddigonol. Awgrymodd yr athrawes o bosib roedd rhai unigolion o fewn y dosbarth yn gweld y dasg ‘efydd’ yn heriol a dyna pam roedd graddau gwahanol o fewn y dasg ac i barchu hyn. Gallaf o bosib yma nodi effaith gwahaniaethu trwy dasg ar ddisgyblion ac ar ddosbarth cymysg eu gallu gan ystyried yr effaith ar bawb.

Bu disgybl A yma yn fy marn i yn tanamcangyfrif her y dasg wrth iddo yn ogystal â disgybl B (oedd yn eistedd ar ei bwys ym mlaen y dosbarth) gan nad oedd yn medru cyflawni’r dsg ‘efydd’ hyd yn oed ar ôl iddo a disgybl B derbyn esboniad ychwanegol. A oedd yma o bosib yn cuddio’r faith ei fod yn gweld y dasg yn anodd ac felly’n embarass gydag hyder agored? 

Yn ogystal gallaf ystyried effaith gweithred yr athrawes wrth awgrymu i ddisgybl A o flaen y dosbarth cyfan i symud i lawr o dasg ‘arian’ i dasg ‘efydd’ oedd gyda llai o her. Gall hyn fod wedi effeithio ar ei lles-emosiynol o fewn y pwnc, a oes modd cysylltu gyda Bronfenbrenner? Cysylltiadiau rhwng lles emosiynol, hyder a chyflawniad o fewn pwnc?







	Nodiadau: unrhyw fanylion gallwch eu nodi (ydy hi’n amgylchedd prysur, ydy hi ar ôl cinio, oes llawer o bethau’n tynnu sylw’r cyfranogwyr, ydy cyfarwyddiadau’n cael eu gwneud yn eglur – gorau po fwyaf o bethau y gallwch gyfeirio atynt yma)

Roedd y dosbarth yn un weddol dawel ei natur yn fy marn i, heblaw am ambell ddisgybl roedd pawb yn aros tro i roi ac esbonio ateb ac yn aros ar dasg yn weddol gyson trwy gydol y wers. 

Athrawes yn cynorthwyo unigolion pan roedd angen mwy o arweiniad ar gwestiwn yn hytrach na gwneud cyflwyniad i’r dosbarth cyfan.
















